Artistul Ioan Gyuri Pascu a încetat din viață în această dimineață, la vârsta de 55 de ani. Informația a fost confirmată de Bogdan Oprița, coordonator SMURD București.

Două echipaje SMURD au fost solicitate la locuința artistului, în jurul orei 5. După încercări de resuscitare de circa 45 de minute nu s-a mai putut face nimic.

„Spre ora 6 a fost constatat decesul”, a declarat Bogdan Oprița, coordonatorul SMURD, într-o intervenție telefonică la Digi24.

„Apelul de urgenţă a fost primit în jurul orei 5:00, pentru o persoană inconştientă, a detaliat Bogdan Opriţa, coordonatorul SMURD Bucureşti. „Echipajele SMURD s-au deplasat imediat la adresă și au constatat că pacientul era în stop cardio-respirator. Au fost demarate procedurile de resuscitare, conform protocolului. Din nefericire, ele nu au fost urmate de un rezultat favorabil, astfel că decesul a fost constatat în jurul orei 6:00”, a precizat Bogdan Oprița.

Din primele informații, se pare că a fost vorba de un stop cardiac.

El s-a retras din viața publică în ultima perioadă, din cauza stării de sănătate.

Născut la 31 august 1961, Ioan Gyuri Pascu a fost un muzician și un actor român, membru al grupului de umor Divertis din 1987.

Setarile tale privind cookie-urile nu permit afisarea continutul din aceasta sectiune. Poti actualiza setarile modulelor coookie direct din browser sau de aici – e nevoie sa accepti cookie-urile social media

El s-a lansat în cariera muzicală în anul 1977 și de atunci a abordat diverse stiluri muzicale, printre care: pop, rock, blues și reggae.

A lansat mai multe piese de rock alternativ prin casa sa de discuri, Tempo Music, și este un critic al radioului comercial românesc.

Pe lângă activitatea de la Divertis, Ioan Gyuri Pascu a mai jucat în filme de lung metraj precum O vară de neuitat – în regia lui Lucian Pintilie și în Occident – regizor Cristian Mungiu.

Setarile tale privind cookie-urile nu permit afisarea continutul din aceasta sectiune. Poti actualiza setarile modulelor coookie direct din browser sau de aici – e nevoie sa accepti cookie-urile social media

A mai jucat în mai multe piese de teatru, precum Take, Ianke și Cadîr, asigurând și coloana sonoră pentru o parte din ele.

A colaborat cu mai multe posturi de televiziune, printre care TVR 1, Antena 1 și Pro TV. A mai contribuit ca jurnalist sportiv și comentator de sport și a scris mai multe cărți de spiritualitate și pentru copii.